La Generalitat presentarà un contenciós administratiu contra la llicència d'obertura concedida per l'Ajuntament de Lleida a la discoteca Biloba, segons va avançar NacióLleida i ha confirmat l'ACN. Des del Departament d'Empresa i Coneixement consideren que l'equipament no es podria ubicar per motius de seguretat tan a prop de l'empresa d'emmagatzematge d'hidrocarburs CLH, mentre des de la Paeria segueixen defensant que la llicència "compleix amb totes les condicions". Altrament, l'alcalde Àngel Ros ha explicat que s'està en converses amb els propietaris del complex d'oci per tal que s'ampliïn els horaris dels autobusos que ofereix el complex per evitar així, com va passar dijous passat, que molts joves acudeixin a aquesta discoteca circulant a peu per l'Ll-11, tot i estar prohibit. Així mateix, l'Ajuntament de Lleida preveu instal·lar en breu dos nous semàfors a la rotonda del cementiri. L'alcalde de Lleida ha explicat que en cas que la Generalitat acabi recorrent la llicència d'obertura concedida a la discoteca Biloba, els serveis jurídics municipals l'estudiaran i la contestaran amb les al·legacions pertinents. Des de la Paeria segueixen defensant que la concessió "s'ajusta a dret" i "compleix totes les condicions". Ros, però, troba un fet "atípic" i "significatiu" que tant el contenciós que vol presentar la Generalitat, de la mateixa manera que els requeriments rebuts fins ara per la Paeria, provinguin del Departament d'Empresa i Coneixement i no pas d'Urbanisme.     Per altra banda, Àngel Ros ha explicat que la Paeria està en converses amb els propietaris de Biloba per tal que ampliïn l'horari del servei d'autobusos que ofereix la discoteca per traslladar els usuaris des del centre de Lleida. Ros ha recordat que la llicència ja obligava els propietaris del complex a oferir aquest servei de bus, tal com estan fent. A més, l'Ajuntament preveu instal·lar en breu dos semàfors a la rotonda propera del cementiri per tal d'augmentar la seguretat de les persones que acudeixen al complex d'oci nocturn.  Així ho ha dit Ros després que dijous passat nombrosos joves s'hi desplacessin a peu a través de l'Ll-11, tot i estar prohibit pel fet de ser considerat un tram d'autovia i pel risc que suposa per la seva integritat. L'alcalde ha remarcat que la Guàrdia Urbana ho controla i que adverteix les persones que transiten a peu per l'Ll-11. Així mateix, Àngel Ros ha remarcat el fet que ara hi hagi dues discoteques a la ciutat com són Biloba i The Hill, Summer Nights, suposa que es redueixi el risc d'accidents, malgrat deixar clar que "s'ha de millorar encara des de l'àmbit del transport públic i de la seguretat".

Summary: La Generalitat recorrerà la llicència d'obertura concedida per l'Ajuntament de Lleida a la discoteca Biloba


El deute del conjunt de les administracions públiques va augmentar al setembre en 2.822 milions d'euros (0,25%) respecte al mes anterior i 37.326 milions (3,5%) en el darrer any fins als 1.104.936 milions d'euros, segons dades provisionals publicades pel Banc d'Espanya. Es tracta de la segona dada més elevada de la sèrie històrica després de la del juny (1.106.693 milions). D'aquesta manera, el nivell del deute públic a l'Estat se situa al 100,14% del PIB ja que, segons les dades provisionals de l'INE fins al tercer trimestre, el producte interior brut dóna un valor de 1.103.348 milions. Del total del deute de les administracions entre gener i setembre, 832.853 milions corresponen a valors a mig i llarg termini, 78.815 milions a valors a curt termini i 193.268 milions a crèdits no comercials i també emissió de moneda i caixa general de dipòsits.

Summary: El deute públic a l'Estat puja en 2.822 milions d'euros al setembre i se situa al 100% del PIB


L'operador turístic Barrhead Travel, un dels més importants a Escòcia, ha anunciat que oferirà vols xàrters entre Glasgow i l'Aeroport de Reus a partir del maig del 2017. La ruta operarà un cop per setmana, concretament els diumenges de maig a octubre en avions de 98 places de la companyia British Airways. Aquest nou enllaç s'ha aconseguit gràcies al treball conjunt de la Taula Estratègica de l'Aeroport de Reus i PortAventura World amb l'operador turístic. De fet Barrhead Travel ha esdevingut el distribuïdor oficial de PortAventura i Ferrari Land per al mercat escocès. Aquesta nova operació reafirma les expectatives que té l'Aeroport d'arribar al milió de passatgers durant el 2017.  La Taula Estratègica de l'Aeroport de Reus està integrada per la Generalitat, la Diputació de Tarragona, els ajuntaments de Reus, Tarragona, Salou, Cambrils i Vila-seca, i les cambres de comerç de Reus, Tarragona i Valls. A més també hi participen Aena, la subdelegació del govern espanyol i la Federació Empresarial d'Hosteleria i Turisme de Tarragona.

Summary: L'operador turístic Barrhead Travel anuncia un vol xàrter de Glasgow a Reus pel 2017


Els diputats d'Esquerra Republicana integrats dins el grup parlamentari de JxSí es desmarcaran del PDeCAT i votaran a favor de les propostes de resolució de la CUP i CSQP, reclamant així que el Govern rectifiqui i demani al Consorci del Palau de la Música que acusi CDC pel cas de presumpta corrupció que s'està investigant. La decisió l'ha pres l'executiva ampliada d'ERC en una reunió extraordinària celebrada aquest mateix dimecres al matí. En un comunicat, els republicans expliquen el seu vot diferenciat al Parlament assegurant que interpreten que el Govern dimarts va decidir "actuar contra qui sigui i en el moment que sigui, per rescabalar fins a l'últim euro públic" en el 'cas Palau'. La portaveu de l'executiu, Neus Munté, però, va assegurar que "de manera unànime" havien decidit no variar la posició i no demanar acusar CDC, al menys fins que hi hagi una sentència que avali la tesi de culpabilitat.  Un cop més, PDeCAT i ERC votaran diferent al Parlament. Ara, però, el desmarcament és més visible donat l'origen de la discrepància. El departament de Cultura va evitar que el Consorci del Palau de la Música se sumés a l'acusació contra CDC en l'anomenat 'cas Palau'. Posteriorment, i després que l'Ajuntament de Barcelona expressés el seu malestar, ERC va reclamar públicament que el Govern rectifiqués i es posicionés en favor de l'acusació contra el partit mare del PDeCAT. Dimarts passat, però, Munté va assegurar que el Govern es mantenia en la seva posició després d'haver discutit la qüestió i haver pres la decisió de manera "unànime" de no rectificar sense una sentència sobre el cas.  ERC, però, no ho interpreta igual. I davant les peticions de la CUP i CSQP perquè el Parlament reclami al Govern un canvi de posicionament per acusar CDC, els republicans es desmarcaran del PDeCAT. Aqest mateix dimecres, a les 8:30 del matí, s'ha reunió l'executiva ampliada d'Esquerra per decidir "de manera unànime" que votarà a favor de les propostes de resolució. Els republicans asseguren que així aposten per "perseguir tots els casos de corrupció i arribar fins al final de manera inequívoca".  I és que Esquerra interpreta que la seva decisió "els referma en el seu compromís de combatre de manera inequívoca la corrupció, avalat per la seva trajectòria impecable durant 86 anys d’existència" i "s'emmarca en l'acord assolit ahir a Govern d'actuar contra qui sigui i en el moment que sigui, per rescabalar fins a l'últim euro públic".

Summary: ERC es desmarca del PDeCAT i votarà a favor que el Govern rectifiqui i demani acusar CDC pel 'cas Palau'


Detalla que a hores d’ara hi ha 58 brots actius a Espanya però que la majoria estan controlats ACN Madrid .-El director del Centre de Coordinació d’Alertes i Emergències Sanitàries, Fernando Simón, diu que la Generalitat està “discutint” la possibilitat de fer confinaments “selectius” pels rebrots de Lleida. Durant la roda de premsa d’aquest dijous, ha insistit que li sembla “bé” que s’ho estiguin plantejant i diu que “en alguns casos és millor sobreactuar que quedar-se curt”: “Em consta que ho estan valorant amb molta sensibilitat”. Fonts del Departament de Salut, en canvi, han negat que aquesta opció estigui ara mateix sobre la taula. Simón ha explicat també que a hores d’ara hi ha 58 brots actius, tot i que la majoria estan controlats.  El responsable de Sanitat ha concretat, però, que els preocupen dos brots que han passat d’una CCAA a una altra i dos més que han passat de brots familiars a altres àmbits.

Summary: Simón diu que el Govern es planteja fer "confinaments selectius" pels rebrots de Lleida però Salut ho nega


Li consten tres denúncies aquest any ACN Barcelona.-La Guàrdia Urbana va denunciar el 28 d'octubre un home a Barcelona per conduir begut i sense punts al carnet. Va donar 0,97 al test d'alcoholèmia, han explicat a l'ACN fonts municipals. El conductor, a més, era reincident, ja que aquell mateix dia una altra patrulla l'havia investigat per conduir un vehicle de motor sense tenir el permís vigent. Una altra persona es va fer càrrec del vehicle. Ja el 20 de febrer d'aquest mateix any, l'home havia estat denunciat per conduir sota els efectes de l'alcohol i sense punts. El vehicle ha quedat intervingut i es posarà a disposició judicial. Podria ser intervingut per reincidència. Es tracta d'un ciutadà francès amb residència a Barcelona.

Summary: Denuncien un conductor reincident a Barcelona per conduir begut i sense punts al carnet


El Govern ha aprovat aquest dimarts un decret llei amb diverses mesures per crear un nou model d''Habitatge de Protecció Oficial que inclou, entre d'altres, mesures per incrementar el parc disponible, que les entitats socials es puguin beneficiar de les expropiacions d'habitatges buits i que totes les publicitats i contractes de pisos de lloguers incorporin l'índex de referència de preus de lloguer amb l'objectiu d'assolir una "moderació" de preus en el mercat lliure. A més, el text també preveu que les localitats amb forta demanda engeguin promocions en el termini de dos anys sobre els sòls de municipals i fer front a les situacions d'emergència social, segons ha explicat el conseller de Territori i Sostenibilitat, Damià Calvet, en la roda de premsa posterior al Consell Executiu. Calvet ha assenyalat que "l'habitatge és un dret fonamental" i que qualsevol "mesura pal·liativa és urgent i prioritària". Calvet ha comentat que l'Executiu tenia la "necessitat" d'aprovar un nou marc de la llei després de constatar que l'anterior, la 18/2017, calia "reforçar, redefinir i ampliar" perquè "ja no ens servia prou bé". El conseller ha comentat que aquesta llei no es va poder complir pels efectes de la crisi immobiliària i que no només no s'havia pogut garantir prou habitatge protegit sinó que en va augmentar la demanda, sumat a un increment dels desnonaments. Entre els objectius del text, hi ha incrementar el parc de lloguer, estimular l'oferta -tant en habitatges de protecció oficial com els privats, per també col·locar-se en els estàndards de la resta de països europeus- i dotar la Generalitat de "més i millor" instruments per combatre les situacions d'emergència. En total, el decret llei inclou una trentena de mesures, entre les quals destaquen que la qualificació dels habitatges de protecció oficial mantinguin permanentment aquesta qualificació, tant els que ja la tenen com els que estan en tràmit de tenir-la i es trobin en sòl públic; que en els municipis amb una demanda "forta i acreditada" hagin de posar en marxa la construcció d'habitatges socials en sòls públics i que tots els habitatges de protecció social siguin en règim de lloguer.   "No podem deixar passar cap oportunitat per incrementar el parc públic", ha afirmat el conseller Calvet, que també s'ha referit al fet que les entitats socials es poden veure beneficiades per les expropiacions forçoses d'habitatges buits de grans tenidors. D'altra banda, sobre l'índex de referència de preus el conseller ha explicat que els propietaris que lloguin per sota aquests preus es podran acollir a subvencions –per exemple per a la rehabilitació- o a bonificacions fiscals. Amb el decret llei, que Calvet espera que es pugui convalidar al Parlament com a màxim d'aquí un mes, el Govern vol donar aplicació a la Llei 24/2015, per afrontar l'emergència en l'àmbit de l'habitatge i la pobresa energètica i que va ser recorreguda pel govern del PP al Tribunal Constitucional, i a la 4/2016, sorgida com a resposta del recurs. Segons el conseller, el decret llei li "dona una volta més" i ha argumentat que, per exemple, la Generalitat ja no posarà sancions als tenidors d'habitatges buits sinó "multes coercitives" o activarà les expropiacions forçoses.

Summary: El Govern aprova un decret llei amb mesures per incrementar el parc d'habitatges socials i moderar el preu dels lloguers


Robert Manrique, assessor de la Unitat d'Atenció i Valoració d'Afectats per Terrorisme, ha criticat aquest dimecres les traves de l'Estat en la investigació dels atemptats del 17-A- En declaracions a Catalunya Ràdio, Manrique ha remarcat que Alemanya, Gran Bretanya o França, que han patit atemptats jihadistes, el primer que han fet és crear comissions d'investigacions. "Aquí estan prohibint les investigacions de dades i la creació d'una comissió al Congrés. Tant costa fer-la en l'àmbit de l'Estat i començar a esbrinar si s'ha fet alguna cosa malament?", s'ha queixat. També ha reclamat esbrinar qui era realment l'imam i "si malauradament es va poder cometre algun tipus d'errada estratègica de seguretat". Després que el secretari de la mesquita de Ripoll assegurés que la Policia Nacional havia preguntat per l'imam abans dels atemptats, Manrique ha apostat per "arribar fins al final" i esbrinar realment qui era aquest senyor i si tenia una relació d'algun tipus amb el CNI. La unitat que assessora Manrique és acusació en el judici del 17-A i no descarta demanar que a l'Estat se'l condemni per responsabilitat civil subsidiària.

Summary: Robert Manrique critica les traves de l'Estat en la investigació dels atemptats del 17-A


El moviment estudiantil 'Fridays for Future' contra el canvi climàtic considera que el confinament pel coronavirus està fent "obrir els ulls" a la ciutadania sobre el fet que "es pot viure consumint i viatjant menys". Així ho explica el portaveu de l'entitat a Barcelona, Abel Ruiz, que en declaracions a l'ACN apunta que també "és una oportunitat per recuperar les relacions entre les persones" i "tornar a fer una societat amb nous espais de convivència veïnal". L'entitat inspirada en l'activista sueca Greta Thunberg ha traslladat la seva lluita a internet amb seminaris amb experts, participant els divendres en la iniciativa #ClimateStrikeOnline de publicar fotos a les xarxes socials i pensant noves estratègies de futur. "Estem veient que amb menys coses podem viure de la mateixa manera", explica Ruiz. "Amb menys quantitat de cotxes, menys viatges amb avions, menys consumisme, vivim igual de bé i en una setmana s'ha renovat tot el tema mediambiental amb una millora de la qualitat de l'aire, la fauna i la flora", ha considerat. La societat serà millor després del confinament, assegura l'activista. Exposa que són "optimistes" respecte a la sensibilització de la ciutadania. Considera que després del confinament "no hi haurà una tornada a la normalitat, sinó una oportunitat per fer obrir els ulls, ja que abans d'aquesta pandèmia ja estàvem en una altra crisi, patint la crisi climàtica que encara segueix i serà la propera en arribar". Estan satisfets amb la interrupció total de les activitats productives no essencials que han dut a terme executius com l'espanyol, però reclamen també un "pla de xoc social" perquè consideren que "s'estan deixant de banda" problemàtiques com l'habitatge o la situació de les residències. "Estem accentuant molt més aquesta part del pla de xoc social amb diversos moviments i col·lectius", assegura.  Ja no fan vagues ni manifestacions als carrers, però Fridays for Future no ha aturat l'activitat. Ruiz explica que es segueixen reunint per videoconferència, fan formacions internes amb altres col·lectius, es troben per reflexionar sobre com afrontar la crisi i els divendres participen en la iniciativa #ClimateStrikeOnline publicant fotos a les xarxes socials.  "També estem reflexionant sobre com afrontem com a moviment aquesta crisi que ens ve a totes i pensant estratègies per fer obrir als ulls sobre el fet que aquesta crisi no és sanitària sinó transversal, la crisi climàtica seguirà després i és de gran importància aprofitar aquest temps per pensar", indica. "Hem d'escollir una mica què volem, viure en un sistema econòmic que ens impulsa i ens mata o defensar la vida i l'ecosistema?", ha reblat. L'activista també defensa que la situació de confinament, encara que pugui semblar contradictori, està "millorant la connexió amb les persones properes". Sosté que "la crisi climàtica no és només ambiental, també és de valors", i que aquests moments poden ser "fonamentals" per recuperar "aquesta relació veïnal tant nostra que s'estava perdent" i "pensar també quina relació nosaltres tenim amb la natura que estem veient que en una setmana de parada econòmica ha reviscut".

Summary: Fridays for Future: "Amb el confinament la gent s'està adonant que es pot viure consumint i viatjant menys"


Les temperatures relativament agradables han animat a nombroses famílies lleidatanes així com a grups d’amics a sortir de casa pel Dilluns de Pasqua, en què, com és tradició, es menja la mona a l’aire lliure. Ja des de mig matí s’han anat situant en diversos espais naturals de la demarcació per preparar el dinar d’un dia on aquest pastís és el protagonista. L’àrea recreativa del pont de Camarasa, al costat del riu Segre al seu pas per aquest municipi de la Noguera, ha estat un dels punts que han escollit desenes de persones per dur a terme la celebració. Altres s'han dirigit al nucli de Sant Llorenç de Montgai i s'han instal·lat vora l'embassament. També és habitual convertir les segones residències que tenen algunes famílies al camp en punt de reunió en aquesta jornada, així com altres indrets situats a l’entorn de la ciutat de Lleida, com ara el Parc de les Basses, el de la Mitjana o l’ermita de Granyena, entre d’altres. Les neveres portàtils, les taules i cadires i la típica mona guardada en una caixa han ocupat per unes hores diversos espais naturals de les comarques lleidatanes des d’on diverses famílies i grups d’amics han decidit passar la celebració del Dilluns de Pasqua. El bon temps i la temperatura primaveral han afavorit que molts d’ells hagin pogut fer-ho a l’aire lliure i gaudint d’entorns com el que ofereix el situat al costat de les restes de l’antic pont medieval de Camarasa.  Pel Ramon Castellà i la seva família, provinents del municipi de Torrefeta i Florejacs (Segarra), aquest és el primer cop s'han decidit a fer-ho en aquest entorn de la comarca de la Noguera. "Fins ara ho havíem fet a uns patis que tenim a casa però els néts s'han fet grans i hem decidit canviar" ha explicat, afegint també que els hi agrada el lloc perquè estan al costat del riu. La María Rubiela Victoria, per la seva banda, és assídua des de fa molts anys. Ella va néixer a Colòmbia, on no es fa aquesta tradició, però ha dit que li agrada seguir-la per reunir-se amb la família. A l'entorn de l'embassament de Sant Llorenç de Montgai també s'hi han vist aquest dilluns diverses taules parades, així com estovalles a terra per fer pícnic. Alguns han aprofitat per elaborarla seva mona particular abans de dinar, tal com ha explicat la Miriam Cabezuelo, que ha dit que fa anys que els nens ho fan així perquè "gaudeixen elaborant la seva mona individual". Sigui com sigui, el pastís que es menja tradicionalment per Pasqua ha culminat un menú que en molts casos ha estat conformat per carn a la brasa, calçots o truites de patates ja fetes, entre d'altres. Mentre, a Lleida, el Parc de les Basses és un dels punts que habitualment aplega diverses famílies per menjar la mona. En aquest cas, però, la Paeria preveu impulsar la primera actuació de remodelació d’aquest espai a partir de l’estiu, amb la qual cosa la zona de pícnic actual es traslladarà d’ubicació. Concretament ho farà a les proximitats de la pista d’atletisme i ocuparà uns 900 metres quadrats. Mentre, les barbacoes, piques i taules de l’emplaçament actual s’enderrocaran, ja que aquest terreny formarà part del futur càmping. També a la capital del Segrià és habitual aplegar-se al Parc de la Mitjana, l’ermita de Granyena o el parc del Vilot de Sucs, entre d’altres. Mentre, moltes famílies o grups d’amics opten per celebrar el dilluns de Pasqua en les segones residències o petites torres que tenen al camp.

Summary: El temps primaveral anima als lleidatans a anar al camp per menjar-se la mona


Els Mossos d'Esquadra han detingut aquest dimarts quatre persones a Lleida per les protestes post-sentència que van tenir lloc entre el 15 i el 18 d'octubre del 2019. En concret, se les investiga per desordres públics i han quedat en llibertat després de declarar a comissaria, segons ha informat la policia. Els Comitès de Defensa de la República (CDR) de Lleida han traslladat el suport als detinguts a través de les xarxes socials i han expressat el seu "menyspreu al Govern i a la seva repressió". Els CDR recorden que "la violència policial i la repressió de fa un any van comportar a Lleida 47 detencions, 40 ferits –un dels quals amb lesió ocular-, 5 empresonaments i l'expulsió de tres persones del país".

Summary: Els Mossos detenen quatre persones a Lleida per les protestes post-sentència de la tardor del 2019


El president del grup municipal del PSC a l'Ajuntament de Barcelona, Jaume Collboni, ha criticat que el govern municipal hagi sortit de la Junta Local de Seguretat d'aquest dilluns "sense cap acord concret" i "amb les mans buides". Collboni ha lamentat que el nombre d'agents de la Guàrdia Urbana i dels Mossos d'Esquadra "baixi", mentre que els "delictes" a la ciutat augmenten. També ha alertat de la falta de "previsió" del govern de Colau davant la jubilació de 410 efectius de la Guàrdia Urbana com a conseqüència del decret de jubilacions anticipades. "S'acabarà veient en una reducció dràstica d'agents patrullant el carrer en un moment crític", ha alertat Collboni.  El president del PSC a l'Ajuntament de Barcelona ha criticat que no se sàpiga quants Mossos d'Esquadra patrullen per la ciutat i ha demanat que es "concreti" el número d'efectius amb els quals es "reforçarà Barcelona". "Ens parlen d’una reorganització dels mossos però no ens donen cap xifra concreta", ha remarcat.  Collboni també ha acusat Colau d'"enviar missatges erràtics" sobre seguretat, de "criminalitzar" la Guàrdia Urbana i de crear un "clima d'impunitat" a la ciutat. En aquest sentit, el grup municipal del PSC ha exigit el "desallotjament total de la venda ambulant" a andanes del transport públic per motius de "seguretat".

Summary: El PSC critica que Colau torni "sense cap acord concret" i "amb les mans buides" de la Junta Local de Seguretat


El Departament de Territori i Sostenibilitat ha iniciat la licitació de la redacció del projecte per executar una variant de la C-59 al seu pas per Sant Feliu de Codines (Vallès Oriental). L'actuació evitarà el trànsit d'uns 4.000 vehicles pel centre urbà. La nova variant tindrà una longitud de 4,1 quilòmetres, amb una amplada variable entre els 10 i els 13,50 metres. En la part amb menys pendent, la via  tindrà un carril per sentit. En els trams amb més desnivell, serà d'un carril per sentit més una via lenta en sentit Castellterçol i Moià (Moianès), amb vorals a ambdós costats d'1,50 metres. El cost previst és d'uns 35 milions d'euros.    La variant s'iniciarà a l'alçada del punt quilomètric número 20, amb una nova rotonda que donarà accés a l'actual travessera. En el seu començament pel costat sud, tindrà un llarg viaducte d'uns 500 metres per salvar el torrent de can Bosc, per posteriorment vorejar el nucli de la població pel costat oest. Connectarà amb la carretera BP-1241 de Gallifa amb una segona rotonda a nivell, per finalitzar a l'alçada de l'encreuament amb la carretera C-1413b cap a Centellles, amb una tercera rotonda a nivell.   La futura variant de Sant Feliu de Codines disminuirà el temps de pas per aquest terme municipal a la meitat, atès que suposarà una reducció de 900 metres del recorregut actual, que transcorre per l'interior del municipi.

Summary: El Govern licita el projecte de la variant de Sant Feliu de Codines


El Banc Central Europeu i la Comissió Europea han reclamat aquest divendres al govern espanyol que faci una “gestió més efectiva” de la Sareb, el banc dolent que gestiona tots els actius tòxics de les entitats rescatades. “La desinversió del ‘portfolio’ de la Sareb ha progressat més lentament que el 2014 i el 2015, i això requereix una gestió més eficient”, assegura el darrer informe de seguiment de la situació financera a Espanya després del rescat bancari que elaboren regularment el BCE i la CE. El text també demana que s’acceleri la privatització de Bankia i Mare Nostrum, actualment propietat del FROB, i adverteix que qualsevol fusió entre les dues entitats hauria de “maximitzar la recuperació de fons públics”. En el seu informe, el BCE i la CE diuen que el nou govern espanyol haurà d’impulsar una “bona estratègia” per privatitzar Bankia i Banc Mare Nostrum, tenint en compte “els reptes de la situació dels mercats”. Amb tot, recorda que és “important” privatitzar-los per “complir la reestructuració del sector bancari espanyol”.  Pel que fa a la Sareb, l’informe del BCE i la CE estipula que poden “sorgir noves rondes de recapitalització”, especialment depenent de l’evolució del sector immobiliari. Tot i això, les dues institucions asseguren que el pla de negoci de la Sareb diu que el banc dolent hauria de tenir “suficients diners per pagar el seu deute sènior” sense “necessitats de capital addicionals o conversions del deute subordinat”.  El BCE i la CE també adverteixen en el seu informe que el dèficit públic espanyol “continua sent molt elevat”. A més, remarquen que la reducció fins ara s’ha basat “en gran mesura” en les perspectives econòmiques de creixement positives i en les millores en el finançament, principalment per la caiguda de la prima de risc.

Summary: El BCE i la CE reclamen a Espanya una “gestió més efectiva” de la Sareb, el banc dolent


El conseller de Polítiques Digitals i Administració Pública, Jordi Puigneró ha avisat que les eleccions europees seran un "punt d'inflexió" on les institucions comunitàries "se la juguen" perquè hauran de "demostrar com es defensen els drets civils i polítics" de l'expresident Carles Puigdemont, candidat de Junts per Catalunya en aquests comicis. En aquest sentit, s'ha preguntat "com és possible que a una persona lliure" no tingui "garantida" la presa de posició com a eurodiputat: "És una vergonya", ha reblat. Preguntat sobre la possibilitat que Carles Puigdemont torni a Catalunya un cop escollit membre del Parlament Europeu, ha afirmat que "aquest no és el debat" i ha apostat per demanar als òrgans de govern de la Unió Europea que deixin clar si l'expresident podrà prendre possessió del càrrec.  També en relació a la candidatura europea de Puigdemont, Puigneró ha pronosticat que "algú s'endurà una sorpresa" i ha posat en valor que són unes eleccions amb circumscripció única, i on l'expresident podrà ser escollit a tot Espanya.

Summary: Puigneró avisa que Europa "se la juga" si no facilita la presa de possessió com a eurodiputat de Puigdemont


Delphine de Vigan (Boulougne-Billancourt, 1966) torna a les llibreries amb una novel·la que retrata el "perill del silenci" durant l'etapa de l'adolescència. 'Les lleialtats', publicat en català per Edicions 62 i en castellà per Anagrama, reflexiona amb cruesa sobre el sentit de la vida i teixeix una història d'autodestrucció que qüestiona els vincles socials. "Les lleialtats aquí les veiem des de tots els seus angles: íntim, de parella, social i polític", ha explicat de Vigan, que presenta un llibre polièdric protagonitzat per quatre personatges. Un d'ells és el Théo, un adolescent de 12 anys que fuig de la "violència invisible" que pateix a casa seva bevent alcohol. "La novel·la interpel·la directament els joves perquè mostra una realitat punyent i les pressions a les quals estan sotmesos", ha apuntat l'autora. Al voltant del Théo giren altres personatges com l'Hélène, una professora que arran de la seva crua infantesa s'adona de l'"infern" pel que passa el nen i farà el que sigui per salvar-lo. "Ella és capaç de veure aquest malestar infantil que no percebem a simple vista", ha precisat De Vigan. Alhora, la història també es vertebra a partir de la mirada del millor amic del Théo, en Mathis, i de la mare d'aquest, la Cécile, que veurà com el seu món es capgira quan descobreix quelcom inquietant a l'ordinador del seu marit. "Es tracta d'una novel·la molt contemporània que inclou també les xarxes socials i implica molts vincles virtuals i també una gran soledat", ha expressat de Vigan. 'Les gratitudes' De Vigan, autora d'altres obres com 'No i jo' (2007), 'Les hores soterrades' (2009), 'Els dies sense fam' (2014) i 'Res no s'oposa a la nit' (2012), publicades totes amb Edicions 62, comença ara amb 'Les lleialtats' un "díptic" que es completa amb 'Les gratitudes', publicada en francès aquest any. "Són dos llibres que es poden llegir per separat i que tenen en comú aquesta forma concisa", ha explicat l'autora, que ha indicat que 'Les gratitudes' aborda la manera "com diem gràcies" i qüestiona "si som prou agraïts".

Summary: Delphine de Vigan retrata el "perill del silenci" a l'adolescència amb 'Les lleialtats'


L'empresa de transport per carretera HIFE incorporarà, partir del divendres vinent, 23 de setembre, un nou servei de bus des de les Terres de l'Ebre pensat, sobretot, per als estudiants de la Universitat Autònoma de Barcelona (UAB) del Campus de Bellaterra. Fins a finals d'any, l'expedició d'anada a Barcelona dels diumenges a les 18.20 hores anirà fins a Bellaterra després de fer parada a la connexió amb l'aeroport del Prat i Barcelona. També l'autobús que surt de Barcelona els divendres a les 15.10 hores arrencarà des de Bellaterra abans de passar per la capital catalana i l'aeroport. En aquest període de tres mesos es testarà la demanda del servei, que ja es va intentar oferir, sense èxit, fa deu anys. Caldrà una trentena d'usuaris perquè sigui rentable. Si se supera aquesta xifra, HIFE ha planificat que el servei es faci directe des de Bellaterra fins a les Terres de l'Ebre, sense parar ni a Barcelona ni al Prat.  Un dels principals avantatges del nou servei de bus que es posa en marxa divendres per als usuaris ebrencs, és l'estalvi en més d'una hora del temps de viatge per arribar al campus de Bellaterra des de les Terres de l'Ebre. Actualment, per fer aquesta trajecte cal escollir entre diferents combinacions de transport públic, totes amb transbord obligatori des de Barcelona. El servei directe ha estat una "reivindicació" que han fet arribar alumnes i famílies a l'empresa que gestiona el transport públic per carretera a l'Ebre. Com es va intentar fa una dècada sense que quallés, HIFE inicia ara una mena de prova pilot de tres mesos, fins a finals d'any, per quantificar la demanda. Si fos suficient per la rendibilitat del viatge, aquest servei s'oferiria la resta del curs, i també els propers anys, sense que l'autocar hagi de passar per la capital catalana ni per la parada de connexió amb l'aeroport del Prat.   Això suposa arribar a Bellaterra des de Tortosa en poc més de dues hores i trenta minuts, fent les parades de la freqüència habitual del bus, o fer-ho en poc més de dues hores si la connexió és directa al campus universitari. El bus pararà a l'avinguda Can Domènech, davant l'Hotel Campus de Bellaterra. El preu serà de 11,50 euros si es disposa de la targeta T-10.  Nous vehicles HIFE també estrena aquest divendres tres nous vehicles per a les seves rutes a Tarragona i Barcelona. Es tracta de nous autocars dotats amb wifi, lavabo i més espai per a atendre usuaris amb mobilitat reduïda que utilitzen cadira de rodes. "Són noves unitats i tenen cinc centímetres més de distància entre els seient, motoritzacions Euro6, i prestacions de tecnologia, comoditat i seguretat que són l'últim en el mercat", ha explicat el president d'HIFE, Josep Maria Chavarria. Chavarria ha remarcat que l'empresa manté el compromís de renovar i modernitzar la seva flota que ja supera els 200 vehicles. HIFE compta amb més de 350 treballadors en el conjunt d'empreses del grup.  El president de la companyia també ha remarcat els bons resultats del servei de connexió amb transport per carretera des de les Terres de l'Ebre fins a l'aeroport del Prat. Aquest passat estiu, de mitjana diària, s'han traslladat més de 100 usuaris. Tot i que la xifra baixarà "substancialment" durant l'hivern, la valoració del servei és molt positiva. "Apostem pel territori i veurem ara quina és la resposta al servei de Bellaterra", ha afirmat Chavarria.

Summary: Els estudiants ebrencs de la UAB tindran un nou servei de bus directe al Campus de Bellaterra


El Visa pour l'Image qüestiona el paper dels mitjans de comunicació en la cobertura dels atemptats terroristes. El seu director, Jean-François Leroy, ha assegurat aquest dimarts en la presentació del certamen que les imatges de cadàvers i ferits no deixen de ser una via que té Estat Islàmic per a fer-se promoció seva i dels seus objectius i té dubtes de si la premsa ha de seguir la línia actual: "citar l'atemptat de Barcelona és el meu deure però mostrar fotos d'una carnisseria no n'estic segur". Leroy admet que aquesta decisió arriba després d'un procés de reflexió intern on es qüestiona la feina dels periodistes. "Alguna cosa falla quan la gent recorda més el nom dels terroristes que el de les víctimes", detalla. Per aquesta raó, el Visa pour l'Image d'aquest any reduirà la presència d'imatges d'atemptats. Leroy també considera que aquestes imatges "tenen valor de testimoni però no sempre qualitat fotoperiodística". El Visa pour l'Image comença aquest dissabte a Perpinyà la 29a edició. El director del Visa pour l'Image de Perpinyà ha decidit reduir la presència d'imatges d'atemptats terroristes després de mostrar-se crític amb el paper del periodisme en la cobertura d'aquests fets. El replanteig que demana Jean-François Leroy inclou temes ètics, de qualitat i fins i tot de seguretat. Leroy no creu que el periodisme en general i la fotografia en particular hagin de prendre decisions que serveixen per fer "propaganda" del que vol Estat Islàmic entorn a la por i a la seva potència per a atemptar. També critica la hipocresia del que ha batejat com a "morts a quilòmetres" i de donar més importància als morts de Barcelona que els hi ha "gairebé a diari" a Mogadiscio. Una política que Leroy assegura que no pensa a aplicar i qüestiona als informatius televisius. Per això ell considera que "citar l'atemptat de Barcelona és el meu deure però mostrar fotos d'una carnisseria no n'estic segur". Per això, es farà un repàs a totes les accions terroristes "que gairebé tenen sempre la mateixa signatura" però se'n reduirà seva presència.  Un altre factor que els ha portat a prendre la decisió és la semblança que tenen entre sí tots els atemptats. "A tots hi ha el cotxe de policia, els ferits, els morts...", ha explicat en la roda de premsa prèvia al Visa pour l'Image. Com que tots s'assemblen creu que el fotoperiodisme en aquests casos juga un paper "de testimoni però no sempre té la qualitat tècnica suficient".   Més enllà de les imatges, Leroy també creu que el periodisme ha de fer una reflexió sobre com està tractant la informació dels atemptats. "Alguna cosa falla quan la gent recorda més el nom dels terroristes que el de les víctimes", reflexiona. Ha posat l'exemple de Mohamed Merah, que el 2012 va sembrar el pànic amb tres tirotejos en un mes contra militars i una escola jueva al sud de França. En base a un raonament semblant, les campanyes presidencials americana i francesa tindran poc pes també en les imatges que es podran veure a partir d'aquest cap de setmana a Perpinyà. En el cas de la campanya que va acabar amb l'elecció d'Emmanuel Macron, Leroy ha acusat a "gairebé tots" els partits polítics "de fer més comunicació que informació". Sense quota femenina Un altre tema que ha estat polèmic entorn al Visa pour l'Image és la presència d'imatges de dones fotoperiodistes. Leroy ha considerat però "estúpid" marcar quotes de la seva presència. El director del certamen ha destacat el paper de dones amb imatges emblemàtiques de l'alliberament de la Segona Guerra Mundial però també a Vietnam, Liban, Bòsnia o Afganistan. Creu que seria un error posar quotes perquè deslluiria la feina que ja han fet fins ara en aquests i d'altres escenaris d'actualitat.  Precisament, les guerres seguiran tenint pes al certamen i aquest any hi haurà tres treballs sobre la ciutat iraquina de Mossul. Es tracta del treball d'Álvaro Canovas que va acompanyar una unitat americana de soldats –la 'Golden Division'- on relata els combats a la carretera i el patiments dels civils sota el títol de l''Amarga reconquesta'. Les altres dues exposicions són de Lorenzo Meloni sobre 'la caiguda del califat' i el treball de Laurent Van Der Stockt titulat 'La batalla de Mossul'.  Les conseqüències del canvi climàtic també estaran presents a aquesta edició amb el treball de Vlad Sokhin sobre les primeres víctimes d'aquesta problemàtica després de viatjar a punts com ara el nord d'Alaska o Nova Zelanda. La situació a Veneçuela, la contaminació a Xina i uns homenatges a la Cuba de Fidel Castro o al músic Leonard Cohen són altres de les mostres que inclourà el Visa pour l'Image a partir d'aquest dissabte i fins el proper 17 de setembre.  Tal com va passar l'any passat, el certamen de fotoperiodisme tindrà un dispositiu de seguretat important davant l'amenaça d'atemptats que hi ha a Europa. Hi haurà punts de control als accessos de les exposicions programades i la policia comprovarà el que porten els visitants que vulguin accedir als recintes.

Summary: El Visa pour l'Image de Perpinyà redueix la presència de fotografies d'atemptats per no "fer promoció d'Estat Islàmic"


La Fiscalia demana dos anys de presó per a un home acusat d'amenaçar l'alcalde de Sant Salvador de Guardiola, Albert Miralda, mentre realitzava un acte oficial al poble. Els fets van tenir lloc el passat 9 de juny al carrer Reina Sofia de la població bagenca quan, segons l'escrit del fiscal, l'acusat va cridar davant de diversos testimonis: "mataré l'alcalde, em follaré la seva dona i mataré els seus fills, sé on viuen perquè aquesta casa es meva". El ministeri l'acusa d'un delicte d'amenaces i, per això, li demana dos anys de presó i la prohibició d'apropar-se al nucli i a les urbanitzacions de Sant Salvador de Guardiola durant tres anys. El judici tindrà lloc aquest dimecres al Penal 3 de Manresa.

Summary: Un home s'enfronta a dos anys de presó per amenaçar l'alcalde de Sant Salvador de Guardiola


La presidenta del PP valencià Isabel Bonig ha dit aquest dijous que la direcció del partit al territori "no avala" que dos dels ajuntaments on governa, Moncofa i Benicàssim (a la demarcació de Castelló) donin suport a la campanya 'Benvinguts a casa'. La iniciativa, impulsada per les agències de promoció lingüística,  informa a les famílies que acaben de tenir un nadó de la possibilitat de normalitzar el nom i cognom del seu fill o filla al valencià. En declaracions als mitjans, Bonig ha dit que tant si ho fan ajuntaments del PSPV o del PP "ens sembla malament i la direcció regional no ho avala". La presidenta ha afegit que encara no ha pogut parlar amb Benicàssim (Plana Alta) però sí amb l'Ajuntament de Moncofa (Plana Baixa), "que ja ha donat ordres perquè no es dugui a terme". Així mateix Bonig ha dit que la campanya "és un pas més cap a la catalanització de la societat valenciana" que, en la seva opinió, impulsa l'actual govern de la Generalitat Valenciana.  En la campanya 'Benvingut a casa' es convida els pares a normalitzar l'ús de la llengua a l'hora de posar-li el nom o començar a parlar i relacionar-se amb el nounat. Així mateix es realitza difusió del lèxic relacionat amb els nadons i es dona a conèixer la tasca dels serveis lingüístics municipals com a serveis d'assessorament i informació sobre els tràmits que cal fer per a traduir el nom propi al valencià o per normalitzar les grafies castellanitzades als cognoms, com els casos de 'Cassany' per 'Casañ' o 'Saragossà' per 'Zaragozá'.  Les critiques del PP a aquesta iniciativa es varen iniciar dimarts, quan portaveu del grup municipal a l'Ajuntament de Castelló, Begoña Carrasco, va lamentar l'enviament de cartes de promoció del valencià. En un comentari a través de les xarxes socials, Carraco va considerar "molt fort" que a una amiga seva de cognom 'Casañ' l'Ajuntament de Castelló "li hagi enviat una carta a casa recordant-li la importància de parlar-li al seu fillet en valencià, recordant-li que pot posar-li un nom en valencià i que pot aprofitar per adequar les grafies castellanitzades, canviant el seu cognom a Cassany". La portaveu dels popular ha assenyalat que aquest enviament "és passar-se de la ratlla".

Summary: El PP no avala que els seus ajuntaments donin suport a la campanya per adaptar al valencià noms i cognoms dels nadons


L’aplicació que dona a conèixer quina és la qualitat de l’aire al Camp de Tarragona, Aire.cat, incorporarà a partir de l’any vinent els nivells continuats de benzè, un element que en determinades concentracions té efectes cancerígens. La Taula de la Qualitat de l’Aire del Camp de Tarragona, celebrada aquest divendres, ha constatat que cap dels elements analitzats en les tretze unitats de mesura que hi ha a les comarques tarragonines es troben per damunt dels índex determinats per la legislació. El conseller de Territori, Damià Calvet, ha presidit la trobada i ha apuntat que les millores en l’aplicació han de permetre “informar i actuar millor”. El Govern no preveu sumar nous punts de mesura, després que s’hagin sumat els darrers a la Canonja i a la Pineda, a Vila-seca, l’any passat. La incorporació a l'aplicació del benzè ve dos anys després que hi hagués un episodi en què es va superar el límit màxim d'emissions de benzè al polígon industrial químic. En aquell moment, la caseta de recollida de dades de Constantí va registrar un índex del compost químic C6H6 Benzè de 29,3 micrograms per metre cúbic a la una de la matinada, per damunt dels objectius marcats.

Summary: L’aplicació que dona a conèixer la qualitat de l’aire de Tarragona inclourà els nivells continuats de benzè


El nombre d'afilats estrangers a la Seguretat Social a Catalunya va créixer un 8,37% al març respecte al mateix mes del 2016, concretament fins als 405.378, segons les dades del Ministeri d'Ocupació i Seguretat Social. En relació al febrer, la variació ha estat del 2,1%. Del total, 135.923 provenen de països de la Unió Europea i 269.455 són extracomunitaris. D'altra banda, 339.003 pertanyen al règim general –que inclou els 13.142 del sistema agrari i els 34.872 al sistema de la llar-, mentre que 65.648 són autònoms. Els afiliats estrangers a Catalunya representen el 23,3% del total de l'Estat. La mitjana estatal de forans afiliats es va situar en 1.739.720, un 5,88% més que el mateix mes del 2016 i un 2,2% més que al febrer d'aquest any. Per països de procedència inclosos a la Unió Europea dels afiliats estrangers a Catalunya, predominen els ciutadans romanesos, amb 40.703; seguit dels italians (28.111 persones) i els francesos (16.777). Pel que fa als països de fora de la Unió Europa, el col·lectiu més nombrós és el marroquí, amb 50.303 afiliats; seguit del xinès, amb 26.768, i el pakistanès, amb 16.804.

Summary: Els afiliats estrangers a la Seguretat Social pugen un 8,37% al març fins als 405.378


SOS Costa Brava ha denunciat que els cinc municipis no inclosos al pla director de protecció del litoral tenen un creixement potencial d'almenys 15.522 habitatges. La plataforma ecologista subratlla que excloent Palafrugell, Palamós, Calonge, Santa Cristina d'Aro, Platja d'Aro i Castelló d'Empúries de la revisió de sòls perquè tenen el planejament municipal adaptat al Pla territorial parcial de les comarques gironines, la Generalitat acaba avalant que es puguin construir, en només cinc poblacions, quasi el mateix nombre d'habitatges nous dels que permet en els altres disset. A més, la plataforma critica que en aquests municipis hi ha projectes que suposen "condemnar" l'entorn de la Costa Brava, com el d'Aigua Xelida i Cap Roig a Palafrugell o el de la Riera dels Molinets a Santa Cristina.

Summary: SOS Costa Brava denuncia que els cinc municipis no inclosos al pla tenen un creixement potencial de 15.522 habitatges


La Generalitat descarta sancionar Adif i Renfe per les incidències del 6 i el 28 d'abril del 2016 al túnel de Glòries  ACN Barcelona.-Les incidències a rodalies causades per la caiguda de pols i sorra al túnel de Glòries l'abril de l'any passat han portat a un canvi en el protocol d'informació entre Renfe i la Generalitat. A partir d'ara, l'operador del servei ferroviari haurà d'avisar el Govern de les afectacions derivades de l'estat de la infraestructura a través d'una trucada o un correu electrònic. Aquesta comunicació s'afegirà a l'SMS que Renfe sempre envia quan hi ha incidències. D'altra banda, el Departament de Territori ha descartat sancionar Adif i Renfe per les incidències viscudes el 6 i el 28 d'abril del 2016, tal com ha avançat 'La Vanguardia' i ha confirmat l'ACN.  A partir d'ara, quan els les afectacions dels trens siguin causats per l'estat de la infraestructura, Renfe no només enviarà un SMS com va passar fa un any amb els problemes a Glòries, sinó que a més trucarà o enviarà un correu electrònic al coordinador de rodalies. Així ho han afirmat a l'ACN fonts del Departament de Territori i Sostenibilitat i de Renfe.  El canvi en la comunicació és la principal conseqüència de les incidències a Glòries de fa un any. Uns problemes que van suposar l'obertura d'un expedient informatiu del Govern a la companyia ferroviària per la caiguda de pols i sorra que fa afectar la circulació dels trens de Rodalies al seu pas per sota de la plaça de les Glòries. Amb tot, l'expedient informatiu no derivarà en sancions ni Renfe ni a Adif, després que el primer garantís al Govern que va actuar correctament i el segon afirmés que no hi va haver cap risc per a la seguretat ni per al túnel ni per al trànsit ferroviari.

Summary: Renfe avisarà el Govern de les incidències causades per la infraestructura amb una trucada o un correu a partir d'ara


El cap de llista de CDC al Congrés per Tarragona, Ferran Bel, s’ha mostrat convençut que diumenge milloraran els resultats obtinguts el 20-D. En una trobada amb mitjans per fer balanç de la campanya, Bel ha reivindicat els convergents com “el vot útil” per mantenir la centralitat en clau nacional i territorial i, també, per evitar que En Comú Podem obtingui el seu segon diputat a la demarcació. El candidat ha opinat que l’escàndol de les gravacions entre el ministre de l’Interior i el director de l’Oficina Antifrau poden fer que “molta gent recuperi la confiança” en CDC. Bel ha valorat que la “guerra bruta i orquestrada” des de fa temps per part de “l’aparell de l’Estat” ha tingut com a objectiu atacar persones concretes de CDC i el seu projecte polític d’independència. En aquest sentit, l’alcalde de Tortosa ha instat Podem a reflexionar per “les crítiques ferotges” que alguns dels seus líders van adreçar a l’exalcalde Trias i al president Mas quan es van publicar “muntatges” en contra seva.

Summary: Bel reivindica CDC com el “vot útil” per evitar que En Comú Podem obtingui el segon diputat per Tarragona


Una alumna d'Infermeria del Campus Igualada-Universitat de Lleida ha denunciat haver estat expulsada del centre on feia pràctiques per portar el hijab. Segons han fet públic des de l'entitat Es Racismo, el centre li va comunicar que no podia continuar fent les pràctiques si no se'l treia. Des de la universitat, que li han assignat un nou lloc, han lamentat els fets i han assegurat que "vetllaran perquè es respectin la diversitat i les creences de cadascú". Segons l'entitat, a la jove, que estudia quart curs, se li va donar l'ultimàtum d'un dia per l'altre, de manera oral i sense cap mena de suport per escrit. La víctima els hi va explicar que altres dones musulmanes que treballen allà se'l treuen, però que ella no volia fer el mateix.  Des del centre li van dir que malgrat que estaven contents amb la seva feina, si no se'l treia, no podria seguir allà. La mateixa entitat assegura que la jove treu bones notes i que anteriorment havia estat en centres d'altres comarques i mai havia tingut cap problema similar.  Des de la UdL – Igualada, a través de les xarxes socials, han lamentat "la prohibició" i han volgut deixar clar que se li ha assignat un centre alternatiu. "Vetllem perquè es respecti la diversitat i les creences de cadascú", piulen, tot assegurant que la universitat "seguirà respectant i protegint els drets i llibertats col·lectives i individuals com el de portar hijab".

Summary: Una estudiant de la UdL-Igualada denuncia haver estat expulsada del centre on feia pràctiques per portar el hijab


Munté agraeix "el coratge i la coherència" d'Units Podem, ERC i el PNB per oposar-se al "judici polític" contra Homs i acusa l'Estat de "donar l'esquena a la democràcia" amb el suplicatori  ACN Barcelona.-La consellera de la Presidència i portaveu del Govern, Neus Munté, ha advertit que veu en els discursos del govern espanyol "paraules buides". Munté ha valorat així les paraules de la vicepresidenta i nova ministra d'Administracions Territorials, Soraya Sáenz de Santamaría, que aquest dilluns va prometre durant el traspàs de carteres "esforç, empatia i imaginació" a l'hora de coordinar Estat i comunitats. Pel Govern, són paraules que "poden sonar molt bé" però que "contrasten" amb el dia a dia. De fet, ha recordat que precisament PP, PSOE i C's han votat aquest dimarts elevar al ple de Congrés el suplicatori del Tribunal Suprem per poder jutjar l'exconseller de la Presidència Francesc Homs arran del procés participatiu del 9-N. Hi veu "una mostra més de l'Estat, que dóna l'esquena a la democràcia i que presenta tics que recorden èpoques passades". "Les intencions estan molt bé però volem fets", ha resolt Munté en roda de premsa aquest dimarts després de la reunió del consell executiu.    Per Munté, el suplicatori d'Homs –"un pas més en la judicialització de la política"- "contrasta molt" amb el discurs de diàleg i empatia que va llençar aquest dilluns Sáenz de Santmaría. "Més enllà de les paraules que poden sonar molt bé, i que no cal elogiar-les perquè formen part de les característiques innates de polítics i governants, ens mostren dia rere dia que són paraules buides", ha apuntat Munté en roda de premsa posterior al consell executiu d'aquest dimarts.  "No li puc dir a hores d'ara a què es refereix [Sáenz de Santamaría] o com avançarà, de moment és escenificació i paraules. Les intencions estan molt però volem fets", ha conclòs la portaveu del Govern. D'altra banda, i en concret sobre el suplicatori d'Homs, Munté ha agraït el "coratge i la coherència" de forces com Units Podem, ERC i el PNB que a la comissió de l'Estatut del Diputat d'aquest dimarts "han fet costat" a Homs i s'ha "oposat a un judici polític". "És una mostra més que l'Estat dóna l'esquena a la democràcia i que presenta tics que ens recorden èpoques passades".  Finalment, Munté no ha atorgat "gaire credibilitat" a la possibilitat que el consell de ministres es pogués celebrar a Barcelona. "El govern de l'Estat es pot reunir on vulgui, però el més importat és que allò que aprovin ho compleixin", ha etzibat Munté.

Summary: El Govern recela del discurs "d'empatia" de Sáenz de Santamaría: "Ens mostren dia rere dia que són paraules buides"


La cap de files de C's a Catalunya, Inés Arrimadas, creu que Artur Mas està "molt més còmode" declarant com a imputat pel 9-N que "donant la cara" pels casos de corrupció que afecten el seu partit i les retallades. A més, li ha recordat que els demòcrates "respecten" les lleis, representen a "tota" la ciutadania i proposen mesures per a la "despolitització" de la justícia, cosa que ell no ha fet, segons ha dit. També ha denunciat la presència de membres del Govern a les portes del TSJC com un "intent de pressió" als magistrats, i ha anunciat que convocarà els líders de PSC, Catalunya Sí que es Pot i PPC a reunir-se la setmana vinent per teixir acords que desbloquegin la situació política. Arrimadas ha retret a Mas que vagi "de víctima", que doni "lliçons de democràcia"  i que es cregui "per sobre de les decisions judicials i les lleis" i de la resta dels seus conciutadans. Al seu parer, ser demòcrata és sinònim de respectar les lleis, representar a tots els catalans i assumir responsabilitats polítiques per la presumpta corrupció d'un partit polític, les retallades i els "nyaps" de la seva gestió política. El president en funcions de la Generalitat no ha impulsat cap mesura "concreta" contra la politització de la justícia, ha afegit la cap de l'oposició en roda de premsa. Ciutadans "respecta" les persones que aquest dijous al matí s'han concentrat al passeig Lluís Companys de Barcelona per donar suport a Mas durant la seva declaració com a imputat pel 9-N, però Arrimadas ha criticat l'acompanyament de membres del Govern a les portes del TSJC, que veu com "un intent de pressió" als tribunals i els seus magistrats.  Així mateix, la dirigent de la formació taronja ha acusat el govern de Mariano Rajoy de "mirar cap a una altra banda" amb el conflicte obert a Catalunya, i és que la imatge de Mas, Ortega i Rigau acudint al Palau de Justícia pel 9-N és "conseqüència de la irresponsabilitat" dels diversos executius espanyols i de la inacció del PP, "que no va fer res" per impedir el procés participatiu del novembre passat. En aquest sentit, Arrimadas ha reclamat al president del govern espanyol que "faci política" perquè només apel·lant al compliment de la legalitat no aconseguirà donar resposta al problema de l'encaix territorial, ha augurat. D'altra banda, la líder de C's ha anunciat que convocarà Miquel Iceta (PSC), Lluís Rabell (Catalunya Sí que es Pot) i Xavier Garcia Albiol (PPC) a una reunió al Parlament la setmana que ve per abordar de manera "urgent" les qüestions que afecten el dia a dia dels ciutadans de Catalunya, que creu que estan desatesos per la Generalitat. Davant la situació de desgovern i paràlisi institucional que viu el país, Arrimadas veu "necessari" un acord de mínims entre les formacions "que en principi no són independentistes", ha etzibat en referència a la coalició Catalunya Sí que es Pot.

Summary: Arrimadas creu que Mas està "més còmode" declarant pel 9-N que "donant la cara" per la corrupció i les retallades


Els Mossos d'Esquadra han detingut dos lladres molt prolífics que s'havien especialitzat a robar en empreses i negocis de Girona i rodalia rebentant-ne els vidres a cops de tapa d'embornal. Els lladres, que tenen 23 i 33 anys, van arribar a actuar fins a divuit vegades en tan sols dues setmanes. El llistat de negocis on van entrar, tots situats a Girona i a Sarrià de Ter, és extens. Hi ha des d'una benzinera a un restaurant de menjar ràpid, passant per farmàcies, perruqueries, un bar, un centre cívic o una sabateria. El mètode era sempre el mateix. Arribaven al lloc a cavall d'una moto robada, rebentaven l'aparador estampant-hi una tapa d'embornal i, un cop a dins, intentaven endur-se els diners de la caixa. En alguns robatoris van marxar sense botí, però deixant importants destrosses al darrere. En tan sols dues setmanes, entre el 8 i el 21 de juliol, els lladres de la tapa de l'embornal van arribar a cometre fins a divuit robatoris. Sempre actuaven de matinada, anaven d'un lloc a l'altre amb scooters robades –en van sostreure fins a tres de diferents- i mai es treien el casc per evitar que els reconeguessin. El modus operandi era calcat en tots els casos. Esberlaven els vidres dels aparadors a cops de tapa d'embornal, entraven a dins dels locals i negocis i anaven directes a buscar diners. En alguns casos, els dos lladres van marxar sense botí. Ara bé, van deixar importants destrosses al seu darrere.  El llistat de negocis que els van patir és ampli. De fet, en una sola nit (la del 20 de juliol) van arribar a actuar fins a cinc vegades. I en d'altres (com les matinades dels dies 8, 16, 17 i 21) van cometre entre dos i tres robatoris al llarg de la nit. Tots els establiments on van entrar estan situats o bé a Girona ciutat –la majoria- o bé a Sarrià de Ter. Amb la treballadora a dins Els lladres actuaven aprofitant que els locals estaven tancats. Ara bé, en una ocasió, el fet que hi hagués un treballador a dins no els va impedir d'entrar-hi a robar. La matinada del 8 de juliol, els dos motoristes van anar a la benzinera que obre les 24 hores a Sarrià de Ter. Quan la treballadora els va indicar que la porta estava tancada (si es vol repostar, es paga a través del vidre) els lladres la van esberlar rebotent-hi una tapa d'embornal, van entrar a dins i es van endur tots els diners de la caixa. El llistat de locals on els dos motoristes van actuar és extens. Hi ha botigues de mascotes, farmàcies, restaurants, perruqueries, un bar, estètiques, una sabateria o fins i tot el McDonald's de la frontissa del Güell.  Després de rebre les successives denúncies, els Mossos d'Esquadra van començar a investigar i ja han pogut detenir els dos lladres. Al primer el van arrestar el passat dijous 28 de juliol. És un jove de 33 anys sense domicili conegut i que, després de passar a disposició judicial, ha quedat en llibertat amb càrrecs. Al segon lladre, els agents d'investigació el van detenir ahir. És un noi de 23 anys i també sense domicili conegut. Tant a un com a l'altre se'ls imputen divuit robatoris amb força a establiment i tres robatoris i furt d'ús de vehicle.  La investigació continua oberta i no es descarten més detencions. 2

Summary: Detenen dos lladres que van arribar a fer divuit robatoris a Girona i rodalia rebentant vidres a cops de tapa d'embornal


El Departament de Justícia ha instal·lat un centenar de càmeres de videovigilància a les presons Brians 1, a Sant Esteve Sesrovires (Baix Llobregat), i a Ponent, a Lleida, per evitar les zones cegues al conjunt de les instal·lacions. El sistema d'enregistrament permet obtenir imatge i so de les cel·les d’aïllament provisional, contenció i de les zones d’escorcoll. Brians 1 i Ponent són les primeres presons antigues que s’han equiparat als centres de construcció més recent, dins el pla del Departament de Justícia per actualitzar els sistemes de vigilància i enregistrament de tots els centres. Amb aquest desplegament es dona per enllestida la primera fase del pla, que estava prevista acabar al maig però s'ha endarrerit per la covid-19. Els treballs per instal·lar les noves càmeres van començar al febrer i comporten que Brians 1 -centre de preventius de referència de la demarcació de Barcelona- i Ponent tinguin el mateix sistema de captació i emmagatzematge d’imatge i so que els centres penitenciaris més moderns, com Puig de les Basses, a Figueres, i Mas d’Enric, al Catllar (Tarragonès).    En el cas del centre penitenciari lleidatà, ja disposava de càmeres a les sales d’escorcoll i contenció, però ara també n’hi ha a les d’aïllament, de manera que  l’enregistrament de so serà possible en tots els casos.   La previsió era acabar aquesta primera fase a finals de maig, però el Departament de Justícia apunta que el calendari s’ha vist afectat per l’estat d’alarma amb motiu de l’emergència sanitària i per les mesures de confinament que hi ha hagut aquest estiu al Segrià. Això, recorda Justícia, va suposar la limitació d’entrades de persones externes per evitar contagis entre interns i treballadors.   Segona fase: zones crítiques de la resta de presons     En una segona fase, que començarà el juny de l’any que ve, Justícia preveu completar la instal·lació d’aquestes noves càmeres a la resta de cel·les d’aïllament, cel·les de contenció i sales d’escorcoll, per a què tots els centres penitenciaris de la Generalitat tinguin el mateix sistema de videovigilància.    Actualment no tenen cap sistema de videovigilància les cel·les d’aïllament de les presons de Dones i Quatre Camins, ni les sales d’escorcoll de Dones, Quatre Camins, Brians 2, Joves i Lledoners. En canvi, sí que en tenen totes les cel·les de contenció a Catalunya, però només enregistren l’àudio les de Puig de les Basses i Mas d’Enric, i ara ja també Ponent i Brians 1.     Pel que fa als centres de règim obert, tenen capacitat d’enregistrar vídeo i àudio la sala d’escorcolls del Centre Obert Lleida i les cel·les de contenció del Centre Obert Tarragona i Centre Obert Barcelona 2 (La Trinitat). Documentar situacions d’estrès    En el cas de les càmeres de les sales d'escorcoll, el Departament ressalta que les imatges estaran encriptades i només en podrà autoritzar la visualització la direcció del centre, ja que es tracta d'espais on el pres es despulla íntegrament per evitar l’entrada de substàncies o d’objectes prohibits o per comprovar que no n’hi hagi d’amagats a l’interior del centre.  Pel que fa a les immobilitzacions, Justícia recorda que són situacions "excepcionals" per contenir presos que perden el control i que mostren una agressivitat "extrema" que posa en risc la seva pròpia integritat i la dels altres presos i funcionaris. El Departament apunta que es tracta de situacions que poden requerir l’ús de la força per part de l’administració penitenciària, i en tots els casos les immobilitzacions es fan a les cel·les de contenció.    Finalment, en relació als casos d’aïllament provisional, aquests es produeixen quan els interns són sancionats per faltes disciplinàries. Justícia recorda que les sancions es compleixen a les cel·les d’aïllament.    Més de 600.000 euros    El Departament de Justícia té prevista una inversió de més de 600.000 euros fins a final de l’any vinent per dotar els espais crítics de totes les presons amb sistemes de videovigilància homogenis.   La Generalitat recorda que els últims centres penitenciaris construïts per la Generalitat són Puig de les Basses (2014) i Mas d’Enric (2015), amb un sistema de videovigilància amb una ràtio que se situa a l’entorn d’una càmera per cada intern. D'aquesta manera, tenen entre 800 i 900 càmeres, entre les quals Justícia destaca les que estan ubicades a les cel·les de contenció, les cel·les d’aïllament i les sales d’escorcoll, ja que capten imatge però també emmagatzemen el so.  Justícia assenyala que aquest nivell de vigilància contrasta amb el dels sistemes instal·lats als centres construïts fa més de quinze anys, com Ponent (1984), Quatre Camins (1989), Brians 1 (1991) i Brians 2 (2007).    A més de completar la instal·lació de càmeres de seguretat estàtiques, la Secretaria de Mesures Penals, Reinserció i Atenció a la Víctima també estudia l’adquisició de dispositius subjectius, que enregistren les actuacions de manera dinàmica, instal·lades en l’equipament dels funcionaris. Es tracta d’unes càmeres que ja fan servir algunes policies en actuacions d’ordre públic.    Cinc suspensions de sou i feina per actuacions irregulars des del 2017   Des de 2017 i fins al febrer d’aquest any, la Secretaria de Mesures Penals, Reinserció i Atenció a la Víctima ha obert 152 investigacions al conjunt de 4.500 treballadors penitenciaris per suposats maltractaments als interns per part dels professionals del sistema penitenciari. D’aquestes investigacions, Justícia apunta que se n’han desprès 5 expedients disciplinaris que s’han resolt amb suspensions de sou i feina.

Summary: Justícia instal·la un centenar de càmeres de videovigilància a les presons Brians 1 i Ponent per evitar zones cegues


L’Assemblea Nacional Catalana, Òmnium Cultural, l’associació de juristes Drets i la Plataforma ProSeleccions Esportives Catalanes celebren “l’èxit” del recurs judicial que “ha aconseguit que les estelades puguin entrar” a la final de la Copa del Rei. La sentència, indiquen, “ha aplicat el sentit comú” i ha deixat sense efecte la prohibició de la Delegació del Govern espanyol a Madrid. Davant del nou escenari, les entitats han decidit anul·lar el repartiment de banderes escoceses que havien previst i han fet una crida a l’afició del Barça perquè diumenge “ompli d’estelades” el seu sector del Vicente Calderón.  Per a les entitats sobiranistes, aquesta serà “la millor manera” de “celebrar la victòria de la llibertat d’expressió” i de demostrar “de manera pacífica” que les estelades són “una bona resposta” als que volen “coartar la llibertat”.

Summary: Entitats sobiranistes fan una crida per “omplir d’estelades” el Vicente Calderón


El Departament d'Agricultura exigeix al govern espanyol que faci efectiu el pagament dels 263.386,71 euros que es va comprometre a aportar el passat mes d'agost per actuar en contra de l'expansió del caragol maçana Ebre amunt, entre Amposta i Tortosa. La Generalitat assegura haver reclamat "insistentment" des de fa sis mesos els recursos al Ministeri d'Agricultura, qui té les competències sobre el riu, per executar unes mesures que han d'impedir que la plaga s'expandeixi des de l'Ebre cap als camps de cultiu, en el cas que arribés al naixement dels canals, a l'assut de Xerta. Entre les actuacions previstes figuraven les prospeccions en aquest tram i la instal·lació d'una barrera elèctrica per contenir la remuntada dels gasteròpodes. L'aportació econòmica es va concretar el passat mes d'agost en una reunió del pla de lluita a Amposta, amb la participació de totes les administracions implicades en l'eradicació de la plaga, i es va traslladar al Ministeri uns dies després. Els intents efectuats fins ara, segons la Generalitat, han estat infructuosos. La mateixa consellera d'Agricultura, Meritxell Serret, ja va traslladar aquesta reclamació directament a la ministra Isabel García Tejerina amb motiu de la Conferència Sectorial d'Agricultura i Desenvolupament Rural, que va tenir lloc fa unes setmanes a Madrid. També la directora general d'Agricultura i Ramaderia, Teresa Masjuan, va fer el mateix amb el director general de Sanitat de la Producció Agrària en el marc de la reunió de coordinació del pla de lluita contra el caragol maçana que va tenir lloc el passat 2 de març a Madrid.  En un comunicat, el Departament recorda al govern espanyol que "no té cap mena de sentit que hagi d'abocar importants esforços als camps d'arròs i a les infraestructures –canals, sèquies o bombes-, si per altra banda les administracions amb competències al riu Ebre no duen a terme allò a què s'han compromès". La Generalitat precisa que no vol "alliçonar" sobre aspectes en els quals no té competències, però adverteix que "tothom ha de complir els compromisos i les responsabilitats que li pertoquen", tot recordant que la perillositat de la plaga "no pot ser menystinguda i que cal actuar amb contundència, tal com ha recomanat la Comissió Europea mateixa".

Summary: Agricultura reclama a l'Estat els 261.000 euros per actuar contra el caragol maçana  riu amunt d'Amposta


El Tribunal Suprem ha confirmat la pena de 9 anys de presó contra Miguel Radhamés Martínez i Eladio Antonio Núñez, condemnats per intentar assassinar a trets un home en un camí de terra d'Aiguaviva (Gironès) el 28 de setembre del 2012. La sentència desestima els recursos de la defensa i confirma la sentència de l'Audiència de Girona. La sentència ressalta que els processats van tramar un pla per matar la víctima. Aquella nit, el van portar en cotxe fins a un lloc apartat i, un cop allà, el va tirotejar. Va rebre tres impactes de bala al coll i a l'espatlla i un últim tret al cul mentre corria a amagar-se per salvar la vida. També és ferma la pena d'un tercer còmplice, Javier Algenis Vilorio, condemnat a 4 anys i 6 mesos de presó.

Summary: El Suprem confirma la pena de 9 anys de presó per als dos acusats d'intentar assassinar un home a trets a Aiguaviva


Entre el 2015 i el 2019 Catalunya ha passat de disposar de 28 places per a refugiats a 2.849 i, per tant, ha multiplicat per 100 les persones que a qui els fa l'acollida seguint el programa estatal d'acollida de refugiats. Segons el balanç de la Secretaria d'Igualtat, Migracions i Ciutadania,ell 2019 ha crescut un 27% respecte el 2018 i ja representa pràcticament un terç del total de refugiats que acull l'Estat. Tanmateix, el conseller d'Afers Socials, Chakir El Homrani, ha alertat que els sistema espanyol està en situació de ''col·lapse'' i que això provoca ''més irregularitats i més vulnerabilitats'' com assegura que ho demostra l'augment d'un 16,4% de les sol·licituds d'arrelament. Per això, el Govern reclama assumir les competències de refugi.  El secretari d'Igualtat, Migracions i Ciutadania, Oriol Amorós, ha recalcat que a mentre que a Catalunya s'han multiplicat les places per 100, a l'Estat s'han multiplicat per 4, i que Catalunya ha passat de ser pràcticament ''inexistent'' en refugi el 2016, actualment representa pràcticament un terç de l'acollida total de l'Estat. Per això, Amorós defensa que la societat catalana ha fet ''molt més esforç d'acollida'' per la qual cosa creu que es té una ''credencial'' per demanar les competències en aquesta matèria.  Segons les dades recollides per la secretaria, un dels tràmits que més ha crescut ha estat la sol·licitud d'arrelament, un fet que el conseller Chakir El Homrani ha justificat amb el ''col·lapse'' que considera que té el sistema espanyol de refugi i que ha il·lustrat amb el fet que la primera entrevista es fixi deu mesos després de la sol·licitud en comptes de 30 dies, com diu la normativa.  El Homrani ha alertat que totes les persones a qui després d'estar prop de tres anys vivint a Catalunya se li denega l'asil, recorre a aquest informe per poder regularitzar la seva situació administrativa i per això, alerta d'un augment de la ''irregularitat'' que comporta també ''més vulnerabiltiat''. Amorós ha puntualitzat que això supsoa una ''manca de drets'' que també afecta a tota la societat perquè ningú no vol tenir ''persones vulnerables i economia submergida''. Ha defensat que persones que poden ser autònomes, ''no cal'' que visquin de l'economia social.  Així doncs, el 2019 es van tramitar 14.027 informes d'arrelament que corresponen a perfils d'homes d'entre 29 i 44 anys, del Marroc en un 17,7% dels casos, d'Hondures en un 15,4% i de Pakistan en un 10,9%. La secretaria veu una tendència ''sostinguda'' de creixement en aquest tràmit des del 2016 i reconeix que cada vegada són més joves, ja que augmenta el pes del segment de sol·licitants menors de 30 anys. També hi ha una tendència a l'alça de sol·licitants de Veneçuela, mentre que els de Bolívia i Perú, van lleugerament a la baixa.  Un dels programes que més destaca Amorós dins el pla català de refugi és la mentoria. Des del 2017 s'han inscrit 2.979 voluntaris en el programa i 1.707 estan disponibles aquest any. Durant tot el 2019, han funcionat parelles amb 409 mentors i 450 persones refugiades . Amorós creu aquest 2020, encara creixerà més, sobretot si es traspassen les competències de refugi. La major part de mentors tenen estudis universitaris, el 81% parlen alguna llengua estrangera i un 71% són dones.  Estabilitat en el reagrupament familiar Durant el 2019 també es van tramitar 12.045 sol·licituds de reagrupament familiar, un 0,7% menys que el 2018. Majoritàriament són homes d'entre 30 i 44 anys, del Marroc en un 32,6% dels casos, del Pakistan en un 15,1% o de l'Índia en un 6,5%. La tendència que s'han constatat des de la Secretaria és que són homes més grans ja que augmenta el pes del segment d'entre 45 i 59 anys, i continua creixent la tendència a la ''masculinització dels reagrupadors''.  Més reconeixement universitari La Secretaria ha detectat un increment del 24% en la sol·licitud de reconeixement de titulacions universitàries. El 2019, se'n van fer 1.382, i des que ha començat a donar aquest servei d'assessorament –la competència és de l'Estat i des de la Secretaria s'ajuda a fer els expedients complets- s'han tancat 2.238 expedients, dels quals el 49% han acabat amb l'obtenció de la credencial que homologa la titulació acadèmica. Per Amorós, amb aquesta ajuda s'aconsegueix aixecar ''molt capital humà de la societat, no reconegut''. El perfil dels usuaris del servei és una dona d'entre 30 i 44 anys, nascuda a l'Amèrica del Sud, titulada en Ciències Socials i que busca feina.

Summary: Catalunya multiplica per 100 l'acollida de refugiats en cinc anys


Francisco Correa, considerat el cap de l'entramat 'Gürtel', negocia un acord de conformitat amb la Fiscalia en el qual reconeix que hauria ajudat a finançar de manera irregular les campanyes electorals del PP valencià per a les eleccions municipals i autonòmiques del 2007 i generals del 2008. A través d'un escrit a l'Audiència Nacional, publicat pel diari digital El Plural, Francisco Correa admet que els fets que descriu la Fiscalia Anticorrupció en l'acusació són certs i que el PP valencià li hauria abonat alguns serveis amb pagaments en negre i factures fictícies. A través d'aquest escrit, Correa busca un acord per tal de reduir la condemna després que la Fiscalia demani per a ell 24 anys i mig de presó.  En l'escrit, enviat al jutjat central penal de l'Audiència Nacional amb data de dilluns 8 de gener, Francisco Correa assenyala que l'empresa Orange Market, filial valenciana de la Gürtel, es va crear "perquè vàrem deixar de treballar pel PP en la seu de Gènova de Madrid". Així mateix, indica que Álvaro Pérez 'El Bigotis' es va posar en contacte amb l'expresident de la Generalitat Valenciana Francisco Camps, "qui li va proposar organitzar esdeveniments amb el PP de València".  El text reconeix el que s'afirma a l'escrit d'acusació en relació amb la creació d'Orange Market i que va ser l'empresari José Ramón Blanco Balín qui es va ocupar de la comptabilitat i la fiscalitat de l'empresa, "entenent que l'ocultació dels ingressos i la creació de factures fictícies de despeses les realitzaria ell o alguna persona al seu càrrec". En aquest sentit, assenyala que Correa "mai es va ocupar de les declaracions tributàries".  Correa reconeix pagaments en 'B' i factures fictícies "És cert que el pagament dels serveis professionals que es varen prestar al PP de València en campanyes electorals i altres esdeveniments es varen abonar a Orange Market de tres maneres: mitjançant factures correctes, amb pagaments en 'B' i mitjançant la creació de factures fictícies que es varen girar a diferents empresaris per treballs no realitzats", reconeix el cap de la 'Gürtel' al seu escrit.  Al respecte, indica que no coneix els detalls de les operacions però que té coneixement que es pagava d'aquesta manera. Correa apunta que el seu soci a València, Álvaro Pérez, es dedicava a captar els esdeveniments i a dur-los a terme, que Pablo Crespo era qui els supervisava des de Madrid amb Cándido Herrero, que també era responsable dels pagaments a proveïdors i nòmines.  La confessió de Correa continua indicant que "els diners 'B' de València es traslladaven a Madrid, existia una caixa 'B' que controlava jo. A través d'aquesta va ser com Álvaro Pérez va cobrar durant un temps en 'B' fins que es varen solucionar els seus problemes fiscals". Així mateix, el cap de les empreses reconeix que davant la sospita d'investigació va demanar que un dels seus empleats traslladés les carpetes amb documentació a un pis llogat al carrer General Martínez de Campos de Madrid, que va ser intervingut. Correa admet fins i tot que tenia dos telèfons mòbils a nom d'Antonio Herrero, qui li oferia un 60% de descompte en les tarifes a canvi d'abonaments de futbol a l'estadi Vicente Calderón.  Fonts jurídiques han informat que l'escrit no compta però amb tots els requisits formals per ser acceptat però que serà estudiat per la Fiscalia un cop siguin esmenades aquestes deficiències.  Altres empresaris investigats ja han arribat a un acord amb la Fiscalia en el qual reconeixen el finançament irregular a canvi de condemnes inferiors als dos anys, evitant així l'ingrés en presó. Entre ells, hi ha Vicente Cotino (nebot de l'expresident de les Corts Valencianes i exdirector general de la policia Juan Cotino),  Enrique Ortíz o Alejandro Pons.  Segons judici de la 'Gürtel' valenciana  El judici per aquesta peça separada del cas Gürtel, el segon després del 'cas dels vestits' de Francisco Camps, comença dilluns a l'Audiència Nacional amb 19 acusats.  La Fiscalia sol·licita 7 anys i nou mesos de presó per a l'exvicepresident de la Generalitat Valenciana Vicente Rambla i l'exsecretari general del PPCV Ricardo Costa, per presumpte delicte electoral i falsedat documental. Així mateix, l'exvicesecretari del PPCV David Serra i l'exgerent Cristina Ibañez també s'enfronten a les mateixes acusacions i peticions de condemna de 7 anys i 9 mesos de presó.  La Fiscalia sol·licita 24 anys i mig per a Francisco Correa i Pablo Crespo, i 27 anys per al responsable d'Orange Market, Álvaro Pérez, responsables de les empreses de la trama 'Gürtel' que haurien finançat irregularment les campanyes

Summary: El cap de la 'Gürtel' reconeix al jutge el finançament irregular del PP valencià i els pagaments en negre


L'equip de govern de l'Ajuntament de Tarragona ha presentat aquest dijous la proposta de pressupost per al 2017, que serà de 152,3 milions d'euros, un 2% més que l'any anterior, quan va ser de 149,4 milions d'euros. Les prioritats del pressupost són els serveis socials, la promoció de l'habitatge, l'ocupació, el turisme i l'impuls a la promoció comercial. El tinent d'alcalde d'Economia i Hisenda, Pau Pérez, ha explicat que l'increment "és relativament petit" però significatiu en "l'esforç de caràcter social". A més, també destaca l'increment en partides destinades a Festes, com Santa Tecla i Carnaval, i a colles castelleres. Entre les inversions previstes hi ha un projecte d'1,3 MEUR per millorar les infraestructures dels barris i ciutat.

Summary: El govern de Tarragona presenta un pressupost de 152 MEUR, un 2% més que el 2016, amb més pes social


Els Mossos d'Esquadra han carregat contra els manifestants concentrats davant la subdelegació del govern espanyol a Lleida, on un grup reduït ha mogut les tanques per bolcar-les i ha llançat ous, ampolles de vidre, llaunes i petards contra el cordó policial. Els concentrats provenien de la manifestació que ha tingut lloc davant la Paeria, que ha congregat 8.000 persones segons guàrdia urbana i 12.000 segons els organitzadors. A més de cops de porra, el cos policial ha intentat dispersar els manifestants fent circular les furgonetes a tota velocitat i ha llançat projectils de foam.

Summary: Mossos carrega contra els manifestants davant la subdelegació del govern espanyol a Lleida


L'alcalde de Cerdanyola del Vallès, Carles Escolà Sánchez (CompromísxC), ha criticat que el delegat del govern espanyol a Catalunya, Enric Millo, "hagi tingut la gosadia" de demanar als batlles catalans que garanteixin la neutralitat de l'espai públic per evitar enfrontaments per la presència de símbols partidistes. En una carta, Escolà qualifica de "sorprenent" que "un càrrec no electe, i per tant nomenat a dit" digui a la resta d'alcaldes del país, "que sí són càrrecs electes", com han d'exercir la seva responsabilitat política. A la missiva, Escolà recorda que "garantir els drets democràtics i civils més bàsics, i entre ells la llibertat d'expressió" és una tasca on els ajuntaments "tenen una responsabilitat fonamental" que implica, entre d'altres, que l'espai públic "sigui un àmbit de llibertat" on els veïns puguin expressar i manifestar les seves idees.  L'alcalde de Cerdanyola retreu a Millo que l'anterior comunicació seva que va rebre el consistori va ser també una carta a principis de setembre de l'any passat on,  sota l'eufemisme "d'advertència", llançava amenaces sobre les possibles conseqüències penals que podrien derivar-se en cas de col·laborar en el referèndum de l'1-O. Unes amenaces que no impedir que la consulta tirés endavant gràcies a l'esforç de molta gent i tot i l'operatiu policial "violent i desproporcionat" que va muntar.  El batlle també recorda a Millo que la principal amenaça per a la convivència i la cohesió als pobles i ciutats de Catalunya "és la creixent desigualtat social" i li reclama que si "està amoïnat" per aquesta qüestió "s'abstingui d'enviar amenaces als alcaldes i alcaldesses i treballi activament per garantir que els ajuntaments disposin dels recursos i instruments per poder fer front de veritat a l'emergència social que estan vivint tantes famílies".  Per últim, li reclama que si vol garantir la cohesió social defensi el model d'escola catalana i d'immersió lingüística, un model, afegeix a la carta, "que és un dels principals instruments de cohesió social i igualtat d'oportunitats a Catalunya". "Si vostè està realment amoïnat per la convivència i la cohesió social, penso que hauria de defensar fermament aquest model educatiu i no posar-se, com fa actualment, del costat dels que volen provocar una fractura social a Catalunya en funció del lloc de naixement i la llengua d'ús habitual", apunta.

Summary: L'alcalde de Cerdanyola retreu a Millo que "tingui la gosadia" de dir als batlles com han de garantir la cohesió social


La farmacèutica Almirall ha guanyat 77,7 milions el 2018, segons ha notificat la companyia aquest dilluns a la Comissió Nacional del Mercat de Valors (CNMV). L'any anterior Almirall va entrar en números vermells amb pèrdues de 303,9 MEUR però durant el 2018 ha tornat al creixement amb uns ingressos totals de 811 MEUR (+8%) i unes vendes netes de 756,9 MEUR (+11%). La proposta de dividend, de 0,203 euros per acció, suposa un increment del 7% respecte al 2017. En un comunicat, el conseller delegat de la farmacèutica, Peter Guenter, ha explicat que el 2018 ha estat un any "excel·lent" per a la farmacèutica, marcat per un "sòlid desenvolupament operatiu i importants decisions estratègiques". El 2019, ha assegurat Guenter, l'inicien amb "confiança". L'Ebitda (benefici abans d'impostos, amortitzacions i interessos financers) s'ha situat al final de l'exercici en 209,5 MEUR la qual cosa suposa un augment notable en relació al 2017, quan la companyia va retallar-lo fins als 142,2 MEUR.

Summary: Almirall guanya 77,7 milions el 2018


Sánchez i Sarec han "parlat sobre el viatge de Torra" a Eslovènia durant la cimera europea, segons fonts del govern espanyol ACN Brussel·les.-El primer ministre eslovè Marjan Sarec ha traslladat "suport total " en l'afer català al president espanyol Pedro Sánchez, segons la Moncloa. Tots dos líders "han parlat sobre el viatge" del president català Quim Torra a Eslovènia la setmana passada durant la cimera europea que se celebra a Brussel·les aquest dijous, segons fonts del govern espanyol. Minuts abans de l'inici de la reunió, Sánchez i el seu homòleg han conversat durant una estona. "La conversa entre Sánchez i el primer ministre eslovè ha sigut positiva", afirmen les mateixes. Sánchez i Sarec, han coincidit aquest dijous a la tarda a la capital belga en plena polèmica generada per les crítiques a la 'via eslovena' defensada pel president Quim Torra. Sánchez i Sarec són a la cimera que reuneix els 28 a la capital belga per abordar afers europeus com el Brexit o la immigració. En paral·lel, Ljubljana i Madrid han ajornat fins com a mínim la setmana vinent la trobada diplomàtica entre l'ambaixador espanyol a Eslovènia i el Ministeri d'Exteriors eslovè, segons ha pogut saber l'ACN.

Summary: Moncloa assegura que el primer ministre eslovè ha traslladat a Sánchez "suport total" en l'afer català


Aquesta matinada han tornat a aparèixer plaques que recorden l'1 d'octubre a les set seus electorals de Lleida on hi va haver càrregues policials. S'han penjat de forma anònima amb motiu dels 8 mesos de les votacions. L'acció per "commemorar la resistència popular" d'aquella jornada s'ha difós posterioment per les xarxes socials i se n'han fet ressò els Comitès de Defensa de la República. Plaques similars ja es van penjar quan feia un mes del referèndum però van anar desapareixent i només s'havia mantingut la del centre cívic de la Mariola, segons explica el text on s'especifiquen els motius d'aquesta actuació. "Sent un moment en el qual sembla ser que totes les forces polítiques han diluït el seu discurs en la consecució i defensa de la república té més sentit que mai recordar la voluntat popular catalana", asseguren els autors anònims. El text difós comença afirmant que "quan fa justament 8 mesos del referèndum en el que el poble va decidir que Catalunya esdevingué independent, i quan el procés es troba en una situació d'impàs per part dels representants polítics, continuem homenatjant la resistència popular d'aquell dia davant les agressions totalitaristes de l'estat espanyol". I conclou que les plaques "no van signades per recordar que és la gent la que ha portat el país fins aquí i la que ha de continuar construint i defensant la república. Amb més fermesa que mai quan als representants polítics els hi costa acceptar i fer efectiu el mandat popular. Sols el poble salva al poble!". A banda del centre de la Mariola, també hi ha plaques als serveis territorials d'Ensenyament, l'Escola Oficial d'Idiomes, el CAP de Cappont o l'Institut de la Caparrella. Hi apareixen imatges de les càrregues i una inscripció que recorda que aquell lloc és "un dels 92 col·legis electorals que van patir la repressió salvatge de l'Estat espanyol durant el Referèndum d'Autodeterminació de l'1 d'octubre del 2017. A totes les persones que van vetllar i defensar les urnes, especialment al miner de persones ferides a tota Catalunya aquell dia, serveixi aquesta placa com homenatge. Sols el poble salva el poble"!.

Summary: Tornen a col·locar plaques per recordar l'1-O a les seus electorals de Lleida on hi va haver càrregues policials


L'Ajuntament de Barcelona està contactant diàriament per telèfon amb 3.000 persones usuàries de la teleassistència per advertir sobre el coronavirus, resoldre dubtes i fer aclariments. El Servei de Teleassistència Municipal té un volum de 88.095 usuaris a la capital catalana, majoritàriament persones grans i que viuen soles als domicilis. L'equip de tele operadores i telefonistes de la teleassistència ha incorporat 10 persones més per realitzar la campanya –que se sumen als 114 professionals existents-  i tot el personal s'ha format per poder atendre els dubtes i les preguntes de les persones que truquen. Segons el consistori, ja s'han rebut 1.100 trucades sol·licitant informació sobre la covid-19, a una mitjana de 100 trucades diàries.  En l'estat inicial del coronavirus a la ciutat, la majoria de trucades cercaven assessorament i informació sobre el virus: simptomatologia o accions de prevenció per evitar el contagi. En els darrers dies, moltes d'aquestes trucades són per informar-se de la situació de la covid-19 a Barcelona. En tots aquests contactes telefònics tant els que es fan des de la teleassistència com en la resposta als que fa la ciutadania, els professionals del centre d'atenció aporten consells de prevenció a les persones usuàries, sempre segons les instruccions i els protocols marcats pel Departament de Salut.  184 trucades de persones amb símptomes de coronavirus Des del començament de la campanya, el servei de teleassistència han rebut un total de 184 trucades de persones que manifestaven tenir símptomes relacionats amb el coronavirus. Aquests casos s'han derivat al CatSalut i al 061, i s'ha facilitat tota la informació de la qual disposa el servei de teleassistència per tal que des dels serveis d’emergències sanitàries es pugui gestionar la situació de la persona usuària. Pel que fa a les emergències, aquests darrers dies el servei està gestionant unes 100 emergències més de mitjana en relació a les que es podrien gestionar en un dels dies previs a la pandèmia. Per poder dur a terme aquesta campanya específica, que va començar el dia 14 de març, el Servei de Teleassistència va reorganitzar la seva activitat i va reforçar els seus equips d’atenció telefònica per poder afrontar tant l’emissió com la recepció de trucades. En aquest sentit, s’han incorporat 10 telefonistes al Centre d'Atenció, que se sumen a les 114 telefonistes i tele operadores que ja tenia el centre abans de la crisi. També s'han incorporat 3 persones més com a tècniques de les unitats mòbils de la teleassistència, de manera que en aquests moments l’equip d’unitats mòbils està format per 23 tècnics. Finalment, les trucades a les 1.600 persones grans ateses per Radars estant essent assumides pels tècnics del Servei VinclesBcn, en coordinació amb altres serveis com ara la teleassistència i els propis del Projecte Radars.

Summary: Barcelona fa 3.000 trucades diàries a usuaris de la teleassistència per advertir-los sobre el coronavirus


Amb la mostra s'inicia una relació del museu barceloní amb el prestigiós centre Les Abattoirs de Toulouse ACN Barcelona.- La Fundació Tàpies inaugura 'Documents d'acció. Obres de les col·leccions Denney i Cordier', mostra que, sota els designis del crític d'art Michel Tapié, s'explica com l'Europa de post-guerra –i també al Japó-, va canviar el concepte d'admirar l'art i es va centrar l'interès en l'abstracció. "Esdevé un estil a escala mundial", assenyala el director de la Fundació i co-comissari de la mostra, Carles Guerra. Aquesta etapa, que va de la dècada dels anys 50 fins a mitjans del 60 coincideix amb el fet que Antoni Tàpies (Barcelona, 1923-2012) es converteix en una "icona internacional". Per aquest motiu, paral·lelament s'exposa una selecció d'obres d'aquella època. 'Documents d'acció. Obres de les col·leccions Denney i Cordier (1947-1965), presenta una seixantena d'obres procedents de Les Abattoirs de Toulouse, un prestigiós centre amb el que s'inicia una estreta col·laboració amb el museu barceloní.

Summary: La Fundació Tàpies plasma en dues exposicions l'efervescència de l'art abstracte i la internacionalització de l'artista


Oliana tindrà una nova rotonda a la carretera C-14, just a l'entrada nord del municipi, davant de l'antiga caserna de la Guàrdia Civil i del parc de bombers. La nova infraestructura servirà per regular el trànsit a dins del nucli urbà i per desviar el trànsit pesat cap al polígon industrial. L'alcalde d'Oliana, Miquel Sala, ha detallat que la rotonda està al final d'una recta i que "obligarà als turismes a reduir i a entrar a una velocitat més baixa dins el municipi". L'alcalde espera que abans de l'agost surti a licitació la construcció, que les obres puguin començar amb la tardor i que l'obra estigui acabada abans de finalitzar l'any. La nova rotonda farà 40 metres de diàmetre, amb un doble carril de quatre metres cadascun, més les voreres i la il·luminació. Sala ha explicat que enllaçarà amb el carrer que va el polígon industrial i que l'ajuntament està estudiant la il·luminació de tot el carrer que porta al polígon. El 2012 l'ajuntament d'Oliana va començar a treballar en el projecte de remodelació de l'avinguda de Barcelona i entre els objectius del pla ja hi havia restringir el trànsit dels camions. A principis del 2016 la remodelació de l'avinguda Barcelona va ser una realitat, es va fer un nou carrer de 14 metres amb unes voreres de dos metres en un costat i quatre en un altre i zones d'aparcament. Sala ha remarcat que volen que sigui "una zona de tranquil·litat, d'esbarjo i per a rebre els visitants". Sala ha explicat que es pensava en un accés al polígon per absorbir volum de vehicles i es va considerar que el millor lloc, per espai i capacitat per a maniobres, era davant de l'antiga caserna de la Guàrdia Civil. A més, l'alcalde ha explicat que aquella zona ja és propietat de l'ajuntament i només s'ha de fer una petita expropiació per tal de fer l'enllaç amb l'entrada al polígon industrial.

Summary: Una nova rotonda a la C-14 regularà el trànsit a l'entrada nord d'Oliana


La Fundació Antoni Tàpies, el Centre de Cultura Contemporània de Barcelona (CCCB), el Museu Picasso i la Fundació Joan Miró han reobert aquest divendres les portes al públic amb diverses propostes i amb adaptacions al context actual i a les mesures sanitàries. Alguns centres com el cas de la Fundació Tàpies i el CCCB han mantingut exposicions que es podien visitar abans del confinament com 'Antoni Tàpies. L'àcid és el meu ganivet' i 'Gameplay. Cultura del videojoc', respectivament. La reobertura del Museu Picasso està marcada per la mostra temporal dedicada a l’objecte surrealista 'Jamais [Mai]' d'Óscar Domínguez prevista per mitjans de juliol. La Fundació Joan Miró proposa al visitant descobrir la relació del museu amb el seu entorn.  La Fundació Antoni Tàpies reobre amb l'exposició 'Antoni Tàpies. L'àcid és el meu ganivet', una mostra vigent en el moment de tancament del centre. Ofereix una tria de gravats i de llibres de bibliòfil realitzats entre el 1988 i el 1990 que posen de manifest l'experimentació de l'artista en el terreny de l'obra gràfica. A partir del 19 de juny, l'obertura de la Fundació Antoni Tàpies serà completa, amb una segona oportunitat per visitar 'Antoni Tàpies. Teatre' i 'Antoni Tàpies. Certeses sentides'. El 5 de juny la institució va celebrar el 30è aniversari, i es va veure obligada a posposar fins a l'octubre les celebracions a causa de l'epidèmia de la covid-19. Per a la tardor està prevista l'exposició 'Tàpies als 30' que se centra en el període 1953-1963, un decenni en què Tàpies, a la trentena, va assolir la maduresa del seu art i el reconeixement internacional. De cara a aquest estiu, el museu prorroga les exposicions que tenia vigents en el moment del tancament i que es poden visitar a partir d'aquest divendres. CCCB El CCCB ha reobert les seves portes amb una versió adaptada de l'exposició 'Gameplay. Cultura del videojoc', que s'allargarà fins al 30 d'agost. Així, s'han substituït íntegrament els interactius per nous continguts audiovisuals. Després de 90 dies tancat, l'equipament busca continuar sent un "espai de vida pública" i "un punt de trobada i de vincle amb el barri i el món". Un casal d’estiu, la col·laboració amb el Grec 2020, la Pantalla Interior, els debats i la resta d’activitat en línia, conformaran una programació d’estiu en els espais i instal·lacions del CCCB que garantirà les mesures de seguretat i higiene exigides per les autoritats sanitàries, tant per als visitants del centre com per als treballadors. Museu Picasso El Museu Picasso ha obert les portes després d’haver treballat "intensament" en l’adequació de les instal·lacions per tal de garantir la seguretat dels usuaris durant la visita. S'ha inaugurat un nou espai d’acollida amb el nom 'Cuidem el Museu i et cuidem a tu', on el visitant podrà preparar el recorregut recomanat i les obres destacades. El Museu Picasso oferirà la visita a la col·lecció permanent reduint un terç l'aforament previst per a cadascuna de les seves sales i espais públics. A més, ha apuntat, desinfecta amb periodicitat els espais i les superfícies o punts de contacte freqüents. També s'han instal·lat al llarg del recorregut cartells informatius. La reobertura està marcada per la mostra temporal dedicada a l’objecte surrealista 'Jamais [Mai]' d'Óscar Domínguez prevista per mitjans de juliol. La mostra ofereix l’oportunitat de recuperar l’atmosfera de la innovadora i sorprenent Exposició Internacional del Surrealisme organitzada a la Galerie Beaux-Arts de París l’any 1938 i de recordar l’actuació que la 'ballarina surrealista' Hélène Vanel va fer la nit de la inauguració. Miró  La Fundació Joan Miró reobrirà les sales d'exposicions, patis i terrasses aquest divendres després de tres mesos tancada per la covid-19. La decisió coincideix amb la celebració del 45è aniversari de l'equipament, que es va commemorar aquest dimecres.  En aquesta reobertura, la Fundació Joan Miró proposa al visitant descobrir la relació del museu amb el seu entorn, el vincle entre l’art i la natura i la comunió entre l’obra de Miró i la terra. Així, 'Natura fantàstica' i 'L’art de caminar' permetran al visitant conèixer la relació que Miró tenia amb els arbres, crear un mapa dels éssers fabulosos que habiten l’entorn natural i les sales del museu o explorar els camins que hi porten a través de la muntanya de Montjuïc, entre d’altres.

Summary: La Fundació Tàpies, el CCCB, el Museu Picasso i la Fundació Miró reobren les portes al públic


Glòria Freixa ha registrat aquest dimarts la seva candidatura a dirigir la federació de Barcelona ciutat del PDC amb la intenció "d'arribar fins al final", cosa que significa "no pactar amb ningú". Sota el lema 'Aire fresc', Freixa ha destacat que la seva és una candidatura "fidel a l'esperit" sorgit del congrés fundacional –"suport màxim a la nova direcció", ha dit- i que per això no preveu unir forces amb la resta d'aspirants, Mercè Homs i Teresa Pitarch. "Volem tirar endavant el nostre projecte", ha manifestat. Al seu costat, Quim Clavaguera ha remarcat que la llista –com totes, de dotze persones- farà "pinya". "Som gent nova, gent de base, gent compromesa amb la societat i amb el país que volem connectar el partit amb la societat", ha resumit Freixa.   La candidata ha sortit al pas de les possibles etiquetes d'inexperiència i ha assegurat que són "inexperts en vella política". Ha remarcat la necessitat de "canviar aquests aires" i ha plantejat que sigui la base del partit qui porti les regnes de l'orientació política a Barcelona i deixar enrere "l'absoluta vinculació" de la federació al grup municipal.  Un altre dels punts principals de la proposta que encapçala Freixa és que la nova màxima responsable de la federació no serà 'presidenta' sinó 'coordinadora', ja sigui en format tàndem o bé una sola persona.

Summary: Glòria Freixa registra la candidatura per dirigir la federació de Barcelona del PDC amb idea "d'arribar fins al final"


L'ex primer ministre francès i candidat a l'alcaldia de Barcelona, Manuel Valls, ha assegurat que les sigles de Cs no apareixeran a la seva candidatura. En una entrevista a 'El Matí de Catalunya Ràdio', Valls ha assegurat que ell encapçalarà una plataforma "transversal" i s'ha reivindicat com un "candidat independent". El candidat no ha volgut revelar els noms de la seva llista tot i que ha avançat que la número 2 serà una dona que coneix molt Barcelona. Valls ha reconegut que li agradaria governar a l'ajuntament de Barcelona juntament amb el PSC, ja que el socialisme ha estat la seva "família política" tot i que ha afegit que la seva plataforma es mourà en un espai més ampli, que va "del centreesquerra al centredreta".

Summary: Manuel Valls assegura que les sigles de Cs no apareixeran a la seva candidatura